FI Euroopan unionin virallinen lehti CE 84/284

(2004/C 84 E/0330)

KIRJALLINEN KYSYMYS E-4017/03

esittäjä(t): Salvador Garriga Polledo (PPE-DE) komissiolle

(9. tammikuuta 2004)

Aihe: Näkövammaisille yhteisön kansalaisille tarkoitettu EU:n tiedotustoiminta

Yhteisön toimintoja koskevan tiedon levittäminen on ensisijaisen tärkeää, jotta yhteisön kansalaiset ovat tietoisia siitä, että he asuvat yhteisössä ja että kaikki EU:n toimielinten harjoittamat toimet koskevat kaikkia unionin kansalaisia.

On olemassa yksi väestöryhmä, jota ei voi jättää yhteisön toimia koskevan tiedotustoiminnan ulkopuolelle ja joka on yksi haavoittuvimmista yhteisön väestöryhmistä, nimittäin näkövammaiset henkilöt.

Voiko komissio ilmoittaa, minkälaisia toimenpiteitä se on toteuttanut, jotta edellä mainittu, sokeudesta kärsivä väestö voi saada sekä yleistä että erityisesti tätä ryhmää koskevaa tietoa yhteisön politiikassa tapahtuneesta olennaisesta kehityksestä? Mitkä ovat erityisesti tälle väestöryhmälle tarkoitetut EU:n erityisjulkaisut?

Romano Prodin komission puolesta antama vastaus

(24. helmikuuta2004)

Komissio tuottaa julkaisuja sekä paperilla että sähköisessä muodossa. Paperijulkaisut ovat tavallisesti tietyn vakiomallin mukaisia. Niitä voidaan lukea OCR-laitteilla (OCR = optical character recognition eli optinen merkkitunnistus). Parhaiten asiakirjat ovat kuitenkin saatavilla silloin, kun ne ovat sähköisessä muodossa. Asiakirjat voidaan tavallisesti saattaa sähköiseen muotoon pyydettäessä, ja silloin halukkaat saavat ne käyttöönsä tietokoneen välityksellä. Sähköiset asiakirjat voidaan sen jälkeen tulostaa pistekirjoituksena, joka voidaan suurentaa ruudulla tai muuttaa puheeksi ruudunlukijalla.

Verkossa olevien julkaisujen formaatti on tavallisesti sovelluskohtainen, eikä sen muuntaminen välttämättä ole helppoa. On kuitenkin mahdollista saada asiakirjat sellaiseen sähköiseen muotoon, joka mahdollistaa niiden saatavuuden.

Komissio on rahoittanut tämän alan tutkimusta ja osallistunut sokeiden ja näkövammaisten tiedonsaantia edesauttavien apuvälineiden kehittämiseen. Tutkimuksia on tehty tekstimuotoisen tiedon lisäksi graafisessa muodossa olevan tiedon saatavuuden parantamiseksi.

Yleisesti voidaan todeta, että nykyään tiedot pyritään julkaisemaan Internetissä. Yli kymmenen vuoden ajan komissio on rahoittanut lukuisia hankkeita, joiden tavoitteena on ollut verkkosivustojen käytettävyyden parantaminen. Näiden hankkeiden ja monien tutkimusohjelmien avulla pyritään vastaamaan vammaisten tarpeisiin ja odotuksiin EU:n politiikkoja koskevien asiakirjojen ja tietojen saatavuuden suhteen. Julkaisutoimisto (OPOCE) on julkaissut verkkosivuillaan tulokset pilottihankkeesta, jonka tarkoituksena on parantaa näkövammaisten mahdollisuuksia tutustua perustamissopimusten virallisiin teksteihin.

Lisäksi komissio on rahoittanut useita hankkeita, jotka liittyvät verkon käytettävyyttä koskevaan aloitteeseen (WAI = Web Access Initiative) (1) Aloite sisältää suuntaviivoja ja suosituksia siitä, miten Internet saadaan kaikkien ulottuville. WAI-aloite liittyy kansainvälisen World Wide Web -konsortion (2) (W3C) toimintaan, jota rahoittavat useat eri tahot, erityisesti Eurooppa, Yhdysvallat ja Japani.

Feirassa kokoontunut Eurooppa-neuvosto hyväksyi kesäkuussa 2000 eEurope 2002 -toimintasuunnitelman. Sen tarkoituksena on luoda tietoyhteiskunta, joka hyödyntää Internetiä kaikilla EU:n kansalaisten elämään liittyvillä alueilla. Toimintasuunnitelman yhtenä keskeisenä tavoitteena on saada Internet vammaisten ulottuville sekä hyväksyä ja soveltaa verkon käytettävyyttä koskevan aloite-ehdotuksen suosituksia. Komissio antoi 25 päivänä syyskuuta 2001 tiedonannon (3)”eEurope 2002: Julkisen sektorin verkkosivujen ja niiden sisällön saavutettavuus” (4), jonka tavoitteena on parantaa ikääntyvien ja vammaisten mahdollisuuksia käyttää verkkopalveluja.

Komissio on päättänyt saattaa Europa-palvelimen uudet ja päivitettävät sivut vaatimuksenmukaisuustason A mukaisiksi. Vaikka monet Europa-palvelimen pääsivuista täyttävät jo kaikki kyseisen perustason vaatimukset, komissio pyrkii edelleen parantamaan myös muiden sivujen vaatimustenmukaisuutta.

Komission erityisesti suurelle yleisölle ja tiedotusvälineille tarkoitetuilla verkkosivuilla sekä yhteisön lainsäädäntöön pääsyn tarjoavassa EurLex-portaalissa noudatetaan jo WAI-standardeja.

Joillakin Europa-palvelimen sivuilla on näkyvillä Α-tasoa osoittava tunnus. Tunnus osoittaa sen, että palvelimen sivut, kuten myös osa sen alasivuista, on suunniteltu saatavuutta ajatellen. Samaa käytäntöä sovelletaan Europa-palvelimen kaikilla uusilla ja päivitettävillä verkkosivuilla. Käytäntöä tarkastellaan myöhemmin uudelleen ja se sovitetaan uusien W3C-suuntaviivojen mukaiseksi tavoitteena helpottaa tutustumista verkon sisältöön.

Komissio on parhaillaan tekemässä eEurope-hankkeeseen liittyvää kyselyä EU:n toimielimissä ja jäsenvaltioissa. Sen tulosten pitäisi olla tiedossa vuoden 2004 alkupuolella.

Lopuksi on syytä mainita, että tietojen koskiessa nimenomaan näkövammaisia komissio huolehtii erityisesti siitä, että asiaan liittyvät julkaisut ja muut asiakirjat ovat käyttökelpoisessa esitysmuodossa. Esimerkiksi euron käyttöönoton yhteydessä varmistettiin, että kolikot ja setelit esiteltiin soveltuvassa formaatissa.

(1) http://www.w3.org/wai/

(2) http://www.w3.org/

(3) KOM(2001) 529 lopullinen.

(4) http://europa.eu.int/information_society/topics/citizens/accessibility/web/wai_2002/cec_com_web_wai_2001/ index_en.htm